ભારતની આર્થિક સ્થિતિ કે નાણાકીય બજેટના વિશ્લેષણ પર તો તજજ્ઞો અને અર્થશાસ્ત્રીઓ વચ્ચે પણ મત-મતાંતરો હોય છે ત્યારે સામાન્ય માણસને આંકડાઓની માયાજાળ વચ્ચે બજેટ કેટલું સમજાતું હશે એ પણ મોટો સવાલ છે. બજેટને સાચા અર્થમાં સમજવું હોય તો તેના પ્રાપ્ત થયેલાં પરિણામ જાણવા માટે એક વર્ષ સુધી રાહ જોવી પડે, પરંતુ અફસોસજનક એ છે કે આગલા બજેટની ફળશ્રુતિ પર વિગતવાર અભ્યાસના આંકડાઓ લોકજીભે ઓછા ચર્ચાય છે.